Diari Oficial de la Generalitat Valenciana


Sumari del DOGV 6007, del 06-05-2009 (2009/4763)

Acord de la Comissió Territorial d'Urbanisme de Castelló, de 25 febrer de 2009, sobre el Pla especial per a delimitació de reserva de terrenys per a la constitució de patrimoni públic de sòl industrial al municipi de Vinaròs. Expedient número 2008/0244.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6007

Data del DOGV
:   06-05-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/4763


Data del document
:   26-02-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Acord

Descriptors 

:   * Vinaròs
    * pla d'urbanisme

Acord de la Comissió Territorial d'Urbanisme de Castelló, de 25 febrer de 2009, sobre el Pla especial per a delimitació de reserva de terrenys per a la constitució de patrimoni públic de sòl industrial al municipi de Vinaròs. Expedient número 2008/0244. [2009/4763]  
Vist l'expedient relatiu al Pla especial per a la delimitació de reserva de terrenys per a la constitució de patrimoni públic de sòl industrial al municipi de Vinaròs, i de conformitat amb els següents  
Antecedents  
Primer. El Ple de l'Ajuntament de Vinaròs, en sessió d'11 de març de 2008, va acordar exposar al públic el Pla especial, la qual cosa es va dur a terme per mitjà d'anuncis publicats en el periòdic El Mundo i en el Diari Oficial de la Comunitat Valenciana de 30 d'abril de 2008. Transcorregut el període d'informació al públic, durant el qual es van formular diverses al·legacions, el Ple va aprovar provisionalment el Pla especial en sessió d'1 de juliol de 2008.  
Segon. La Comissió Territorial d'Urbanisme de Castelló, en sessió de 23 de setembre de 2008, va adoptar l'acord següent: «Aprovar definitivament el Pla especial de reserva de terrenys per a la constitució de patrimoni municipal del sòl industrial tramitat per l'Ajuntament de Vinaròs, els efectes del qual són els que es detallen en les consideracions tercera i quarta».  
Tercer. Per mitjà d'un escrit amb registre d'entrada del 26 de setembre de 2008, Ramón Juan de Dios Bravo Aragonés, com a president de l'associació de propietaris per a la defensa de Soterranyes, va interposar recurs d'alçada contra aquest acord.   
Quart. En relació amb aquest recurs, la secretària autonòmica de la Conselleria de Medi Ambient, Aigua, Urbanisme i Habitatge, amb data 15 de desembre de 2008, va dictar la resolució següent:  
«1r. Estimar el recurs administratiu d'alçada interposat per Ramón Juan de Dios Bravo Aragonés, com a president de l'associació de propietaris per a la defensa de Soterranyes, contra l'acord de la Comissió Territorial d'Urbanisme de Castelló de 23 de setembre de 2008, d'aprovació definitiva del Pla especial de reserva de terrenys per a la constitució de patrimoni municipal del sòl industrial tramitat per l'Ajuntament de Vinaròs.  
2n. Anul·lar l'Acord de la Comissió Territorial d'Urbanisme de Castelló de 23 de setembre de 2008, d'aprovació definitiva de l'esmentat Pla especial.  
3r. Retrotraure el procediment fins al moment anterior a l'aprovació provisional d'aquest pel Ple de l'Ajuntament, i a aquest efecte tornar l'expedient a l'Ajuntament de Vinaròs, per tal que el Pla especial es puga aprovar provisionalment per majoria absoluta».  
Cinqué. Efectuada per l'Ajuntament la retroacció del procediment ordenada en l'estimació del recurs, l'expedient va tornar a sotmetre's a aprovació del Ple de l'Ajuntament. El Ple de l'Ajuntament de Vinaròs, per majoria absoluta, va acordar en sessió de 9 de gener de 2009 aprovar provisionalment el Pla especial.  
Sisé. El projecte està compost de memòria, llista de béns i drets i plànols.  
Seté. L'objecte del Pla especial, que està promogut per l'Ajuntament de Vinaròs, és la delimitació d'una àrea d'una superfície de 2.525.052 m² emplaçada en sòl no urbanitzable del municipi de Vinaròs per a la constitució de patrimoni públic del sòl. La finalitat del procediment és disposar de terrenys de titularitat pública a fi que s'hi puguen realitzar (després del corresponent procediment) actuacions urbanístiques d'especial transcendència industrial. Segons s'assenyala en la memòria, «la destinació última d'aquest sòl, una vegada incorporat al procés d'urbanització, serà crear un polígon industrial públic d'unes determinades característiques que el mercat actual de Vinaròs no proporciona».  
La reserva de l'àrea afectada no està prevista en el Pla general de Vinaròs, per això es realitza a través del present Pla especial.   
Els terrenys que comprenen l'àmbit de l'actuació es troben situats a la partida Soterranyes, polígon 43, del terme municipal de Vinaròs. Aquest sòl està classificat com a sòl no urbanitzable, i s'ubica en la zona oest del terme municipal, entre la rambla d'Aiguaoliva i la carretera nacional CN 232 (Vinaròs Saragossa).  
Segons s'assenyala en la memòria del Pla especial, la falta de sòl amb destinació industrial en condicions econòmiques acceptables i amb una disposició de tipologies edificatòries i una grandària de les illes adequada per a la implantació de mitjanes i grans indústries al terme municipal i la no-adequació en el planejament vigent fa que Vinaròs no siga objectiu preferent per a determinades activitats d'importància que permeten la revitalització del teixit industrial en aportar noves activitats actualment allunyades del nord de la província de Castelló. L'actuació plantejada col·locaria Vinaròs i, en general, el nord de la província en disposició d'oferir, per la seua situació estratègica i l'oferta presentada, sòl apte per a les indústries de hui en dia que, a pesar de les possibilitats de mà d'obra i comunicació amb la resta de l'Estat i l'estranger, s'ubiquen en nodes industrials tradicionals on l'oferta de sòl els permet assolir els seus objectius.  
En relació amb la viabilitat del Pla, en la memòria s'indica el següent: «L'Ajuntament de Vinaròs haurà de comprometre's, en execució d'aquest Pla, a la consignació pressupostària de partida suficient per a atendre l'adquisició onerosa del sòl delimitat en el present document, amb excepció de les parcel·les amb què s'haja establit conveni de col·laboració suficient i el titular de les quals puga integrar-se en la corresponent societat mercantil determinada amb les finalitats pròpies establides per al patrimoni públic de sòl i el capital majoritari de les quals ha de ser forçosament públic.  
Les característiques finals del sòl, un polígon industrial públic, unit a les condicions en què es pretenen realitzar parcel·les de dimensions importants, crearà una oferta per a mitjanes i grans empreses que hui en dia no hi ha al municipi. La gestió pública del sòl finalista amb aquestes expectatives aporta la seguretat de la seua posada en marxa i la no-especulació de preus de mercat, que podria paralitzar o alentir el seu desenvolupament.  
L'activitat, des del punt de vista de les expectatives industrials que crea, té expectatives positives de viabilitat».  
Fonaments de dret  
Primer. La tramitació del Pla especial ha sigut correcta, de conformitat amb el que estableix l'article 96 i concordants de la Llei 16/2005, de 30 de desembre, urbanística valenciana (d'ara endavant LUV).  
Segon. La documentació està completa, a l'efecte del compliment del que estableix l'article 76 de la LUV i 183 del Reglament d'ordenació i gestió territorial i urbanística, aprovat pel Decret 67/2006, de 19 de maig, i modificat parcialment pel Decret 36/2007, de 13 d'abril (d'ara endavant ROGTU).  
Tercer. L'article 261.1 de la LUV estableix que «les administracions públiques, en previsió de l'ampliació dels seus patrimonis públics de sòl, podran establir àrees reservades de terrenys, siga quina siga la seua classificació o qualificació urbanística». Segons aquest precepte legal, «la reserva, si no està prevista en el Pla general (...), s'efectuarà per mitjà de Pla especial».   
De conformitat amb aquest precepte, és clara la possibilitat legal que l'Ajuntament de Vinaròs puga, per mitjà del Pla especial que ens ocupa, reservar una àrea de sòl no urbanitzable del seu municipi per a ampliar el seu patrimoni públic de sòl.   
El Pla especial que s'examina únicament té com a objecte efectuar la reserva de sòl prevista en l'esmentat precepte, sense que amb aquesta aprovació es produïsca cap alteració en la classificació o qualificació urbanística dels terrenys establida en el Pla general de Vinaròs. L'aprovació del Pla especial no altera el règim urbanístic del sòl inclòs en la reserva.  
Els efectes de l'aprovació d'aquest Pla especial de delimitació de la reserva de sòl són fonamentalment aquests tres:  
- Després de l'aprovació del Pla especial, l'administració titular de la reserva està legitimada per a expropiar els terrenys inclosos en aquesta, això a través del corresponent procediment administratiu (article 261.2 de la LUV).  
- Una vegada aprovat el Pla especial, qualsevol programació proposada per particulars que es faça respecte de terrenys inclosos en l'àmbit de la reserva requereix autorització prèvia de l'administració titular de la reserva, que podrà atorgar-la amb subjecció a les condicions d'interés públic que procedisquen per a aconseguir les finalitats socials a què s'adscriga (article 262.1 de la LUV).  
- L'administració que efectua la reserva té el dret de tanteig i retracte (articles 260.1.c de la LUV i 549.1 del ROGTU).  
Quart. Cal insistir en la idea que l'aprovació autonòmica d'aquest Pla especial no implica cap canvi en la classificació urbanística del sòl inclòs en la delimitació. No sols això, aquesta aprovació no prejutja la viabilitat d'una possible reclassificació del sòl posterior, la qual seria en tot cas necessària per a poder ubicar en aquests terrenys un polígon industrial. L'aprovació definitiva del Pla especial per ella mateixa produeix únicament el triple efecte jurídic a què ens hem referit, això pel termini de sis anys previst en l'article 549 del ROGTU. Això és el que explica que aquesta aprovació no exigisca una declaració d'impacte ambiental prèvia (com va deixar clar el Tribunal Superior de Justícia de la Comunitat Valenciana en la Sentència de 6 de juny de 2006, recurs contenciós 1182/2001), ni que es requerisca la sol·licitud dels informes sectorials que sí que caldrien si ens trobàrem davant del Pla reclassificatori que convertira aquests terrenys en sòl urbanitzable.  
En definitiva, l'aprovació definitiva autonòmica d'aquest Pla especial que estableix aquesta àrea de reserva no implica de cap manera que no puguen existir després obstacles que facen inviable una futura reclassificació de la totalitat dels terrenys inclosos en la reserva. La creació als terrenys de la reserva d'un sector de sòl urbanitzable industrial requerirà la tramitació del procediment d'alteració del planejament que legalment corresponga (modificació puntual, pla parcial o, fins i tot, inici de la revisió del pla general). I l'aprovació només serà possible si es compleixen tots els requisits legals per a aquesta reclassificació, i després de l'emissió de tots els informes sectorials que siguen necessaris, inclosa la declaració d'impacte ambiental. I no és possible, en el moment d'aprovar el Pla especial que estableix la reserva de sòl, aventurar que en aquesta ulterior tramitació no sorgisquen obstacles que puguen fins i tot fer inviable la reclassificació.  
Cinqué. La Comissió Territorial d'Urbanisme, a proposta del director general d'Urbanisme, és l'òrgan competent per a resoldre l'aprovació definitiva dels instruments de planejament de municipis de menys de 50.000 habitants, de conformitat amb el que disposa el 10.a del Reglament dels òrgans territorials i urbanístics de la Generalitat, aprovat per Decret 162/2007, de 21 de setembre.  
En virtut de tot el que antecedeix, la Comissió Territorial d'Urbanisme de Castelló acorda,  
Aprovar definitivament el Pla especial de reserva de terrenys per a la constitució de patrimoni municipal del sòl industrial tramitat per l'Ajuntament de Vinaròs, els efectes del qual són els que es detallen en les consideracions tercera i quarta.  
Contra aquest acord, que no posa fi a la via administrativa, podrà interposar-se recurs d'alçada en el termini d'un mes davant de la secretària autonòmica de Conselleria de Medi Ambient, Aigua, Urbanisme i Habitatge, això sense perjudici d'utilitzar qualsevol altre recurs que es considere oportú.  
Castelló de la Plana, 26 de febrer de 2009.- El secretari de la Comissió Territorial d'Urbanisme: Fernando Renau Faubell.